Wêreldsiening: Is dit moontlik om die waarheid te ken? - www.bybelkennis.co.za
As alles dan relatief is, is dit moontlik om die waarheid te ken? Die objektiewe waarheid is van min waarde as jy nie daartoe toegang kan kry nie – as ek nie met 'n mate van vertroue kan weet wat die waarheid is nie. As die waarheid altyd buite ons bereik is, kan daar net so wel geen waarheid wees nie. Ons mors ons tyd om dit na te streef. Meeste mense sal erken ons het intellektuele vermoëns – soos rede en persepsie – wat ons toelaat om sake van belang te ondersoek en om die waarheid oor hierdie sake te ontdek. Deur hierdie vermoëns verantwoordelik te gebruik, kan ons baie oor onsself en die wêreld om ons leer.
Ander mense glo dat al is daar 'n objektiewe waarheid oor 'n saak kan niemand weet wat dit is nie. Elkeen het sy eie mening en van daardie menings kan reg wees, maar niemand se mening is meer redelik as dié van 'n ander nie. Niemand het die reg om te sê dat hy die waarheid ken nie.
Skeptisisme is die siening dat selfs as daar 'n objektiewe waarheid is, kan niemand weet wat dit is nie. Hulle glo ons kan nie met enige mate van sekerheid bepaal wat die waarheid is nie. Alles is onderhewig aan twyfel. Hierdie siening kom reeds uit die antieke Griekse filosofie. Omdat ons nie die objektiewe waarheid kan bepaal nie, mag ons nie ander oordeel nie. My mening is nie nader aan die waarheid as 'n ander persoon s'n nie.
– Die aanspraak dat ons geen waarheid kan ken nie, kan tog nie waar wees nie. Almal van ons ken tog sekere waarhede.
– Skeptisisme is selfvernietigend. As hulle aanspraak waar is, kan niemand mos weet dit is waar nie. Jy moet net soveel oor skeptisisme twyfel as oor enigiets anders.
Natuurlik weet ons nie alles nie, maar dit maak geen sin om te sê dat ons niks weet nie. Dit is moeilik om in die praktyk uit te leef.
As ons nie die waarheid kan ken nie, moet ons onsself afvra: Is enigiets dan nou objektief goed of sleg? Daarna kyk ons volgende keer.